16. schôdza NR SR - 2.deň - A. dopoludnia
Dátum: 2024-07-16
Poslanec: Jurík, Beáta (PS)
Druh vystúpenia: Vystúpenie v rozprave

30. Ďakujem za slovo, pán predsedajúci. Ja by som sa ešte veľmi v rýchlosti chcela vrátiť k tej otázke, že kto teda môže za toto ohrozenie eurofondov, lebo som to nestihla povedať vo faktickej, vo faktickej poznámke v reakcii na kolegu Dubéciho. Ale akože ja viem, že nás tu máte za nejakých nováčikov, jednotkárov a neviem, čo všetko, ale skutočne si myslíte, že nám až tak strašne veľmi chýba tá politická stratégia alebo logika, že by sme to robili takým spôsobom, že na jednej strane chodíme žalovať do Bruselu, neviem teda ako, a na druhej strane vás tu na to upozorňujeme aj iným spôsobom a politicky korektným spôsobom na to, že tam máte niečo zlé? To by skutočne akú malo logiku? Že my vlastne chceme škodiť Slovensku, chceme, aby prišli občania a občianky tejto krajiny o európske peniaze, ale zároveň vás na to upozorňujeme korektne. Akože to skutočne má nejakú logiku? Ja sa vôbec čudujem, že niekto verí tomu, že dvaja opoziční europoslanci alebo ja neviem už, koľko ich podľa vás bolo, že chodia niekam žalovať, že sú schopní ovplyvniť pomaly celý Brusel, celú Európu, celý svet, počasie, vojny, všetko, čo sa vlastne na tejto vraj plochej Zemi deje. Veď môže tomuto skutočne niekto veriť? A ak to tak je, že sa dá z pozície opozície ovplyvniť Európsku komisiu, tak prečo vám sa to nedarilo tie tri roky? No, prečo? Preto? No to je akože, prečo to nemáte kompletné? No lebo. No tak dobre. Takže toľko k tomu. A vravím, ja sa nechcem venovať pätnásť minút svojho prejavu tomu, že akú formu politickej komunikácie má SMER, ale skutočne ma mrzí, že v prípadoch, keď my sme korektní, pretože tu nám má ísť skutočne o spoločnú vec, a síce o záchranu tých európskych peňazí a veľmi dobre viete, že sme to spravili tak, aby jednoducho tie peniaze prišli, aby viac neboli ohrozené, aby už tá novela bola aspoň v niečom okej, lebo nevieme, aké ďalšie sú tam chyby, však môže sa tam ešte niečo nájsť, tak napriek tomu vy ste to takto hnusne odkomunikovali, zavádzali a klamali. Tak preto som sa venovala teda SMER-u, lebo veľmi ma mrzí táto moja osobná skúsenosť z minulého týždňa a vlastne aj zo včerajšieho dňa so stranou SMER. No, trošku všeobecnejšie. Mne včera pán podpredseda Národnej rady, ale aj minister obrany povedali, že na Slovensku sú finančné záujmy EÚ veľmi dobre chránené a dokonca pán Gašpar povedal, keď sme boli spolu v rozhovore RTVS, že my máme veľmi schopných, špecializovaných prokurátorov na to, máme vyšetrovateľov a tak ďalej. No však samozrejmé, že máme. Mali sme na ÚŠP prokurátorov, ktorí sa špeciálne venovali finančným záujmom EÚ. Teraz tieto prípady spadnú niekedy pod okresné, krajské prokuratúry, ako som niekoľkokrát hovorila v rozprave k trestnej novele. Vy ste vlastne prerušili všetky tie väzby tým, že ste zrušili ÚŠP z vlastnej osobnej pomsty. Však povedzme si pravdu. A jednoducho tie línie komunikácie sú tam nalomené. Napriek tomu, že my tých vyšetrovateľov, vyšetrovateľky máme, pardon, prokurátorov, tak jednoducho ako to bude celé toto fungovať momentálne? A hovorím teda aj o vyšetrovateľoch, lebo to je opäť ďalší problém a neviem teda, my sme sa minulý týž... predminulý týždeň pýtali ministra vnútra na to, ako pokračuje s reorganizáciou Naky. A viem, že to úplne nesúvisí s touto, s touto novelou, ale predsa akože je tam súvis s ochranou finančných záujmov EÚ. Viete, čo nám tu povedal v hodine otázok minister vnútra? Že dobre. On s tým pokračuje, dobre. No však áno, ale Európska komisia opäť upozornila Slovensko na to, že tá reorganizácia Naky môže byť problematická, varovala nás pred zmenami, pretože opäť to tam ohrozuje spoluprácu Európskej prokuratúry s našimi národnými vyšetrovateľmi a nedostali sme na to žiadnu odpoveď okrem teda toho, že policajný prezident komunikuje s Európskou komisiou, aby sa zabránilo šíreniu takých dezinformácií, ako sa stalo počas diskusie o trestnej novele. Takže opäť za niečo môže opozícia, ale vôbec nie to, že vy tu chcete vraj reorganizovať, aj keď na začiatku sa hovorilo o zrušení Naky a napríklad o teda odobratí takýchto prípadov tým špeciálnym vyšetrovateľom, ktorí skutočne vedia, majú s tým skúsenosti a vedia, ako sa majú chrániť finančné záujmy EÚ a ako v tom postupovať. A mňa teda mrzí, že nevieme ani od ministra vnútra, ani od ďalších predstaviteľov vlády dostať odpoveď na to, čo konkrétne Európska komisia vyčíta, ako prebiehajú vlastne tie, tie diskusie, čo konkrétne vyčíta a ako plánuje vláda, štvrtá vláda Roberta Fica v osobe pána ministra vnútra na tieto výčitky odpovedať. Pretože vidíte, to je, tam nejde iba o tú jednu novelu novelizovanej novely, ktorá sa bude meniť pozmeňovákom, ktorý by ale mal prejsť ďalším pozmeňujúcim návrhom, pretože nie je kompletný. To nie je len to. To je celá tá novela, ktorá jednoducho môže znížiť ochranu finančných záujmov EÚ. Ešte aj navyše týmito akoby bočnými vecami, ktoré síce v nej nie sú, ale no tým, že ste zrušili ÚŠP, tak to má akože priame dopady, ale napríklad čo sa týka tých vyšetrovateľov z Naky, tak samozrejmé, že to má opäť negatívne dopady na to, ako sú tie finančné záujmy chránené a že to zaujíma Európsku komisiu a že my zatiaľ, napriek tomu, že sa opäť veľmi korektne pýtame, tak na to nedostávame odpoveď. No čiže toľko. Ja by som teraz chcela prečítať náš pozmeňujúci, doplňujúci návrh. (Prerušenie vystúpenia predsedajúcim.) Danko, Andrej, podpredseda NR SR 31. Ďakujem. Takže môžte už aj ten reklamný počítač zavrieť, lebo mne vadia tie nálepky. Som vás upozornil, aby ste si ich dali dole. Takže (reakcia rečníčky), no pánovi Dubécimu, som poprosil, aby ste si dali reklamné nálepky z počítača. Jurík, Beáta, poslankyňa NR SR 32. Akú ja mám reklamu? (Prerušenie vystúpenia predsedajúcim.) Danko, Andrej, podpredseda NR SR 33. No PS-ko, bola tam nálepka PS-ko a neviem aké. Dobre, zatvorte (reakcia z pléna) a vadí. V sále nemá byť žiadna reklama ani označenie politickej strany. Takže nech sa páči, čítajte. (Reakcie z pléna.) Pani Kolíková, to nie je smiešne. Je to reálny fakt. Jurík, Beáta, poslankyňa NR SR 34. Toto je že totálne smiešne. (Prerušenie vystúpenia predsedajúcim.) Danko, Andrej, podpredseda NR SR 35. Hovorí o tom rokovací poriadok, dobre? Jurík, Beáta, poslankyňa NR SR 36. Áno, ako pán pred... (Prerušenie vystúpenia predsedajúcim.) Danko, Andrej, podpredseda NR SR 37. Nech sa páči, čítajte pozmeňujúci návrh. Jurík, Beáta, poslankyňa NR SR 38. Pán predsedajúci, ja by som bola strašne rada, aby ste tu v tomto pléne riešili aj iné veci, napríklad, že včera tu jeden koaličný poslanec povedal,... (Prerušenie vystúpenia predsedajúcim.) Danko, Andrej, podpredseda NR SR 39. Mňa nepoučujte, ja riadim schôdzu Národnej rady. Ja som zodpovedný za jej priebeh a nemáte tu mať reklamy na počítači nalepené. Nech sa páči, čítajte pozmeňujúci návrh. Jurík, Beáta, poslankyňa NR SR 40. ... že sme dostali po papuli od Ústavného súdu, tak to si myslím, že to sú veci, ktoré nepatria do tejto Národnej rady a nie nálepky, ale v poriadku. Pozmeňujúci a doplňujúci návrh poslankýň Národnej rady Slovenskej republiky Beáty Jurík, Zuzany Števulovej, Zuzany Mesterovej a poslancov Branislava Vanča a Martina Dubéciho k vládnemu návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony, tlač 375. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladáme nasledujúci pozmeňujúci a doplňujúci návrh k vládnemu návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony, tlač 375. V čl. I sa za bod 1 vkladá nový bod 2, ktorý znie: "2. V § 83a ods. 1 sa za slová "výroby a držby prístupového zariadenia, hesla do počítačového systému alebo iných údajov podľa § 247d” vkladá čiarka a slová "poškodzovanie finančných záujmov Európskej únie podľa § 261".". Odôvodnenie: Navrhuje sa rozšíriť ustanovenie § 83a ods. 1 týkajúce sa možnosti uložiť zhabanie časti majetku páchateľovi aj o trestný čin poškodzovania finančných záujmov EÚ. Nasledujúce body sa primerane prečíslujú. V čl. I sa za bod 2 vkladá nový bod 3, ktorý znie: "3. V § 128 ods. 1 sa za slová "ktorej zákon zveruje právomoc rozhodovať v oblasti verejnej správy,” vkladajú slová "alebo osoba, ktorá má na starosti a vykonáva verejnú službu súvisiacu so správou finančných záujmov EÚ alebo s rozhodovaním o nich." Odôvodnenie: Navrhujeme, aby definícia verejného činiteľa zahŕňala aj iné osoby, ktoré majú na starosti alebo vykonávajú správu alebo rozhodovanie o finančných záujmoch EÚ, napríklad v prípade, že im bola delegovaná právomoc rozhodovať vo vzťahu k riadeniu, poskytovaniu, následnej implementácii a kontrole finančných záujmov EÚ napríklad na základe zmluvy o delegovaní úloh. Nasledujúce body sa primerane prečíslujú. V čl. I bod 3 znie: "3. Za § 137 sa vkladá § 137a, ktorý vrátane nadpisu znie: „§ 137a Finančné záujmy Európskej únie Finančnými záujmami Európskej únie sa rozumejú všetky príjmy, výdavky a aktíva, ktoré sú pokryté nasledujúcimi rozpočtami, ktoré sú nadobudnuté prostredníctvom týchto rozpočtov alebo ktoré majú byť do týchto rozpočtov uhradené: i) rozpočet Únie; ii) rozpočty inštitúcií, orgánov, úradov a agentúr Únie zriadených v súlade so zmluvami alebo rozpočty nimi priamo alebo nepriamo spravované a kontrolované. Odôvodnenie: Navrhuje sa preformulovať znenie § 137a tak, aby bola definícia finančných záujmov Európskej únie v súlade s článkom 2 ods. 1 smernice Európskeho parlamentu a Rady (EÚ) 2017/1371 z 5. júla 2017 o boji proti podvodom, ktoré poškodzujú finančné záujmy Únie. Pôvodne navrhovaná definícia finančných prostriedkov nepokrýva v plnom rozsahu finančné záujmy definované v smernici a obmedzuje kompetenciu Európskej prokuratúry v prípadoch ohrozenia ochrany finančných záujmov EÚ. Nasledujúce body sa primerane prečíslujú. V čl. I sa za bod 3 vkladajú nové body 4 až 6, ktoré znejú: "4. V § 221 ods. 2 sa slová ”jeden až päť rokov" nahrádzajú slovami ”dva až päť rokov”. 5. § 261 znie: "(1) Kto použije alebo predloží falšovaný, nesprávny alebo neúplný výkaz alebo doklad, alebo neposkytne povinné údaje alebo informácie v rozpore s konkrétnou povinnosťou, a tým sa dopustí sprenevery alebo tým umožní neoprávnené zadržiavanie príjmov, výdavkov alebo aktív, ktoré sú pokryté nasledujúcimi rozpočtami, ktoré sú nadobudnuté prostredníctvom týchto rozpočtov alebo ktoré majú byť do týchto rozpočtov uhradené: i) rozpočet Únie; ii) rozpočty inštitúcií, orgánov, úradov a agentúr Únie zriadených v súlade so zmluvami alebo rozpočty nimi priamo alebo nepriamo spravované a kontrolované alebo použije tieto prostriedky na iný ako určený účel, potrestá sa odňatím slobody až na štyri roky. (2) Odňatím slobody na jeden rok až päť rokov sa páchateľ potrestá, ak ako zamestnanec, člen, zástupca alebo iná osoba oprávnená konať za toho, kto finančné prostriedky uvedené v odseku 1 poskytuje, umožní získať tomu, o kom vie, že nespĺňa podmienky určené na ich poskytnutie, alebo umožní ich protiprávne zadržať alebo použiť na iný ako určený účel. (3) Odňatím slobody na dva roky až šesť rokov sa páchateľ potrestá, ak spácha čin uvedený v odseku 1 alebo 2 a) a spôsobí ním väčšiu škodu b) z osobitného motívu, alebo c) závažnejším spôsobom konania. (4) Odňatím slobody na dva roky až osem rokov sa páchateľ potrestá, ak spácha čin uvedený v odseku 1 alebo 2 a spôsobí ním značnú škodu. (5) Odňatím slobody na tri roky až desať rokov sa páchateľ potrestá, ak spácha čin uvedený v odseku 1 alebo 2 a) a spôsobí ním škodu veľkého rozsahu alebo b) za krízovej situácie. (6) Odňatím slobody na desať rokov až šestnásť rokov sa páchateľ potrestá, ak spácha čin uvedený v odseku 1 alebo 2 a) a spôsobí ním škodu mimoriadne veľkého rozsahu, alebo b) ako člen nebezpečného zoskupenia.”. 6. § 263 sa vypúšťa.”.". Nasledujúce body sa primerane prečíslujú. Odôvodnenie: Navrhuje sa preformulovať znenie § 261 Trestného zákona tak, aby bola skutková podstata trestného činu poškodzovania finančných záujmov Európskej únie v súlade s § 137a, ale aj so smernicou Európskeho parlamentu a Rady (EÚ) 2017/1371 z 5. júla 2017 o boji proti podvodom, ktoré poškodzujú finančné záujmy Únie. Súčasná definícia finančných prostriedkov nepokrýva v plnom rozsahu finančné záujmy definované v smernici. Predmetná skutková podstata je nad rámec európskych štandardov trestného práva postihujúceho trestné činy poškodzovania finančných záujmov Európskej únie. Nakoľko spôsobuje obavu potenciálnych prijímateľov, ktorí sú oprávnení čerpať finančné prostriedky Európskej únie, že sa v prípade nesprávneho pochopenia procesných pravidiel ich čerpania dopustia aplikácie v rozpore s týmito pravidlami, môžu vystaviť riziku trestného stíhania podľa dotknutého ustanovenia, navrhujeme toto ustanovenie vypustiť. Ďakujem, pán predsedajúci, skončila som.